Programmet Intelligent Energi Europa (IEE): Organet overvågede 314 igangværende IEE-projekter og underskrev 62 nye tilskudsaftaler. I forbindelse med indkaldelsen af forslag i 2010 blev der indsendt 348 forslag. For første gang afholdt organet to kontrahentmøder med deltagelse af mere end 50 koordinatorer med henblik på at uddanne dem i forbindelse med deres projekters opstartsfase. Den europæiske og de nationale informationsdage tiltrak mere end 3 500 deltagere, hvilket er ca. 20 % mere end i 2009. For første gang har organet været ansvarlig for afholdelsen af EU's uge for bæredygtig energi (EUSEW), som omfattede 330 arrangementer, hvilket er mere end dobbelt så mange som i 2009. Antallet af EUSEW-energidage, som blev afholdt uden for Bruxelles, blev firedoblet og nåede op på 250 arrangementer. Det mediearbejde, der blev udført i tilknytning til EUSEW, udmøntede sig i mere end 200 medieomtaler, og alene Bruxelles-arrangementerne tiltrak mere end 6 000 deltagere. På vegne af Kommissionen lancerede organet flere EU-kommunikationsinitiativer med henblik på vedtagelse af bæredygtige energipraksis som f.eks. ManagEnergy-initiativet, den EU-omspændende skolekonkurrence og en Clean Vehicle-portal. Organet har endvidere implementeret en ny visuel identitet og et nyt grafisk charter for IEE. Blandt andre kommunikationstiltag kan nævnes en fordobling af antallet af besøg på IEE’s projektdatabase (1,5 millioner) i forhold til 2009, elektroniske nyhedsalerts med 25 % flere abonnenter (17 000) end sidste år, foldere, projektbrochurer, »News Reviews« og videoer.

EIP-programmet — Enterprise Europe Network består af mere end 580 partnerorganisationer i 47 lande, herunder de 27 EU-medlemsstater. Ud over projektforvaltningsopgaver i relation til 92 kontrakter (specifikke tilskudsaftaler) og IPeuropAware-projektet, er organet også ansvarligt for »animeringen« af Enterprise Europe Network og for forvaltningen af it-værktøjer og databaser til brug ved den interaktive kommunikation mellem netværkspartnere. Det nye offentlige websted, intranet og »Network Directory« blev alle lanceret i løbet af året, og teknologien til det nye »Merlin«-it-system blev udvalgt. Den årlige konference i Antwerpen, som blev afholdt i samarbejde med det belgiske EU-formandskab, og som havde til formål sammen med netværkspartnere at fremme arrangementer og politikker på EU-plan, der har direkte relevans for SMV’er. havde mere end 900 deltagere og opnåede en tilfredshedsgrad på mere end 94 %. Mere end 800 ansatte i netværkspartnere blev uddannet i 2010; der blev produceret 50 succeshistorier og 3 videoer med succeshistorier for at vise udbyttet af netværkets tjenester, som blev set af næsten 4,7 millioner mennesker. For at fremme en effektiv og produktiv gennemførelse af netværksprojektet har organet optimeret sin organisationsstruktur fra og med oktober 2010, hvilket har resulteret i en ny organisationsplan med en enhed, der yder mere individuel støtte til partnere med hensyn til netværksaktiviteter, og en enhed, der yder horisontal støtte til netværket som helhed.

Med hensyn til markedsintroduktionsprojekter inden for økoinnovation overvågede organet 90 igangværende projekter og underskrev 47 nye tilskudsaftaler. Indkaldelsen af forslag i 2010 tiltrak 42 % flere forslag (287) end i 2009 og blev promoveret gennem en europæisk og 11 nationale informationsdage med deltagelse af mere end 1 500 personer. En søgbar online database med detaljerede oplysninger om samtlige økoinnovationsprojekter blev lanceret, og der blev registreret 109 000 besøgende og 121 000 sidevisninger. Antallet af abonnenter på de elektroniske nyhedsalerts steg med 41 % (7 200). Indsatsen for at fremme ordningen omfattede også brochurer, foldere og udarbejdelse af en videopressemeddelelse.

For så vidt angår Marco Polo-programmet overvågede organet 66 igangværende projekter og underskrev 21 kontrakter. I forbindelse med indkaldelsen af forslag i 2010 blev der indsendt 101 forslag, hvilket er en stigning på 44 % i forhold til 2009. Den europæiske informationsdag i februar havde 346 deltagere fra 30 lande. Marco Polo-konferencen i Wien havde mere end 180 deltagere og førte til 16 medieomtaler med en anslået læserskare på 1 million mennesker. Organet fremmer også programmet via det nye Marco Polo-websted med 430 000 besøgende, elektroniske nyhedsalerts med 15 % flere abonnenter (1 500) end sidste år og to nye videoer vedrørende Marco Polo-programmet. Oplysningsindsatsen omfatter også projektbrochurer, foldere og dvd'er/videoer. Mediearbejdet resulterede i 25 % flere presseklip (81) end i 2009.